《游和山岩》
明代·张天赋

逐时维清和，追踪紫玉珂。去路何辞远，抚景偏喜多。

缥缈庐山带，突入沧溟螺。岩成自然屋，门翳纷若萝。

袖拂有风味，屐印无苔窠。石乳滴地响，荷香浮鼻过。

一泓流九曲，数佛入三摩。仰瞻近云汉，俯视连丘阿。

海外称阆苑，宁中誇补陀。地灵钟奇窟，皇威除烦苛。

书生效华祝，天子拱馺娑。宝鼎固莫动，王道平不颇。

我歌安止此，将为太平歌。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。